వాణిజ్య యుద్ధం షురూ!!
- ట్రంప్‌ మరో 'రక్షణాత్మక' నిర్ణయం
- లోహల దిగుమతులపై భారీగా సుంకం
- అమెరికా ఆర్థిక భద్రతకేనని వ్యాఖ్య..
- భారత్‌, చైనాలకు పరోక్ష హెచ్చరికలు..
న్యూయార్క్‌: అనుకున్నంతా జరిగింది. అమెరికా అధ్యక్షుడు డొనాల్డ్‌ ట్రంఫ్‌ ప్రపంచ వాణిజ్య యుద్ధానికి తాజాగా తెర తీశారు. అమెరికాలో స్టీల్‌, అల్యూమినియం దిగుమతులపై భారీ స్థాయిలో సుంకాలు వేసేందుకు వెసులుబాటు కలిగించే రెండు ప్రతిపాదనలపై ఆయన ఆమోద ముద్ర వేశారు. కొత్త ప్రతిపాదనల ప్రకారం స్టీల్‌ దిగుమతులపై 25 శాతం, అల్యూమినియం దిగుమతులపై 10 శాతం అదనపు సుంకం పడనుంది. సవరించిన రేట్లు 15 రోజుల్లో అమల్లోకి రానున్నాయి. కాగా.. ఈ దిగుమతి సుంకాల నుంచి కెనడా, మెక్సికో దేశాలకు మినహాయింపు కల్పించారు.
భారత్‌, చైనాలపైన అక్కసు..
దిగుమతి సుంకం ప్రతిపాదనలపై సంతకం చేసిన అనంతరం అమెరికా అధ్యక్షుడు ట్రంఫ్‌ మాట్లాడుతూ భారత్‌, చైనాలపై తన అక్కసు వెళ్లగక్కారు. అమెరికా ఆర్థిక భద్రత కోసమే తాము ఈ నిర్ణయం తీసుకున్నట్టుగా వెల్లడించారు. 'మా నౌకలను మేమే నిర్మించుకోవాలనుకుంటున్నాం.. మా ప్లాంట్లను, మా మిలిటరీ పరికరాలను మేం తయారు చేసుకుంటాం.. అది కూడా మా దేశంలో ఉత్పత్తయ్యే స్టీల్‌, అల్యూమినియంతో అంటూ ట్రంఫ్‌ ఆవేశంగా ప్రసంగించారు. తమ దేశంలోని కంపెనీలను, సిబ్బందిని తామే రక్షించుకుంటామని ఆయన అన్నారు. అమెరికాలోనే ఉత్పత్తి చేస్తే ఉత్పాదకాలపై ఎలాంటి పన్నులు విధించబోమని ట్రంప్‌ చెప్పారు. కొన్ని దేశాలు తమ ఆర్థిక వ్యవస్థను కొల్లగొడుతూ గత కొన్ని దశాబ్దాలుగా తమ ఉద్యోగాలను దొచుకొని పోతున్నాయని వ్యాఖ్యానించారు. అందుకే అలాంటి దేశాలపై 'పరస్పర పన్ను'లు విధించనున్నట్టుగా ఆయన తెలిపారు. భారత్‌, చైనా దేశాలు అమెరికా సుంకాలతో సంబంధం లేకుండా అధిక పన్నులు విధిస్తే.. ఆ దేశాలపై 'పరస్పర సుంకం' విధానాన్ని అములులోకి తీసుకురానున్నట్టుగా హెచ్చరించారు. వారు ఎంత సుంకాలు విధిస్తే.. తాము కూడా అంత మొత్తంలో సుంకం విధించనున్నట్టు తెలిపారు.
మీ స్నేహితులకు రికమెండ్ చెయ్యండి